ซีแอตเทิล

ซีแอตเทิล () เป็นเมืองท่าบนชายฝั่งตะวันตกของสหรัฐ ตั้งอยู่ในคิงเคาน์ตี รัฐวอชิงตัน ถือเป็นเมืองที่ใหญ่ที่สุดในรัฐวอชิงตันและภูมิภาคแปซิฟิกตะวันตกเฉียงเหนือของอเมริกาเหนือ การสำมะโนครัวใน ค.ศ. 2019 เปิดเผยว่าเขตมหานครซีแอตเทิลมีประชากร 4.02 ล้านคน นับเป็นเขตมหานครที่มีประชากรมากเป็นอันดับที่ 15 ของสหรัฐ ในเดือนกรกฎาคม ค.ศ. 2013 ซีแอตเทิลเป็นเมืองหลักที่เติบโตเร็วที่สุดในสหรัฐ และยังคงอยู่ในห้าอันดับแรกจากการจัดอันดับในเดือนพฤษภาคม ค.ศ. 2015 ด้วยอัตราการเติบโตร้อยละ 2.1 ต่อปี ซีแอตเทิลยังคงเป็นเมืองหลักที่เติบโตเร็วที่สุดในสหรัฐ ด้วยอัตราการเติบโตร้อยละ 21.1 ระหว่างปี ค.ศ. 2010 ถึง 2020 

ซีแอตเทิลตั้งอยู่บนคอคอดระหว่างพิวเจ็ตซาวนด์ในมหาสมุทรแปซิฟิกและทะเลสาบวอชิงตัน เป็นนครใหญ่ที่อยู่ทางทิศเหนือสุดของสหรัฐ อยู่ห่างจากชายแดนแคนาดาไปทางทิศใต้ประมาณ  ซีแอตเทิลนับเป็นประตูการค้าหลักสู่เอเชีย โดยเป็นเมืองท่าที่ใหญ่เป็นอันดับที่ 4 ในอเมริกาเหนือในแง่ของการรองรับตู้บรรจุสินค้าใน ค.ศ. 2015

กลุ่มชนพื้นเมืองอเมริกันเข้ามาตั้งถิ่นฐานในพื้นที่ของซีแอตเทิลเมื่อ 4,000 ปีก่อนที่จะมีผู้ตั้งถิ่นฐานจากยุโรปเข้ามา อาร์เทอร์ เดนนี พร้อมด้วยคณะเดินทางของเขา ซึ่งรู้จักกันในชื่อพรรคพวกเดนนี เดินทางด้วยเรือใบ เอ็กแซ็กต์ จากรัฐอิลลินอย ผ่านพอร์ตแลนด์ และมาถึงอัลไคพอยต์เมื่อวันที่ 13 พฤศจิกายน ค.ศ. 1851 ต่อมาได้มีการย้ายนิคมไปยังชายฝั่งทิศตะวันออกของอ่าวเอลเลียต และตั้งชื่อนิคมใหม่นี้ว่า "ซีแอตเทิล" ใน ค.ศ. 1852 เพื่อเป็นเกียรติแก่ท่านซีแอตเทิลซึ่งเป็นหัวหน้าเผ่าดูวามิชและซูควอมิช ปัจจุบัน ซีแอตเทิลมีประชากรเป็นจำนวนมากทั้งชาวพื้นเมือง ชาวสแกนดิเนเวีย ชาวเอเชีย และชาวแอฟริกันอเมริกัน นอกจากนี่ยังมีกลุ่มบุคคลที่มีความหลากหลายทางเพศ ซึ่งมีมากเป็นอันดับที่ 6 ของประเทศ

การทำไม้เคยเป็นอุตสาหกรรมหลักลำดับแรก ๆ ของเมือง แต่ในช่วงปลายศตวรรษที่ 19 เมืองกลายเป็นศูนย์กลางพาณิชยกรรมและการต่อเรือ และเป็นประตูสู่อะแลสกาในช่วงยุคการตื่นทองคลอนไดก์ ซีแอตเทิลเติบโตขึ้นอีกครั้งหลังสงครามโลกครั้งที่สองโดยมีส่วนจากการที่บริษัทโบอิงใช้เมืองนี้เป็นศูนย์กลางในการสร้างเครื่องบิน ต่อมาซีแอตเทิลพัฒนาเป็นศูนย์กลางทางเทคโนโลนีตั้งแต่ทศวรรษ 1980 โดยมีการก่อตั้งบริษัทไมโครซอฟท์ในพื้นที่นี้ บิลล์ เกตส์ซึ่งเป็นผู้ก่อตั้งไมโครซอฟท์ เป็นชาวซีแอตเทิลโดยกำเนิด บริษัทค้าปลีกทางอินเทอร์เน็ต แอมะซอนก่อตั้งที่ซีแอตเทิลใน ค.ศ. 1994 และสายการบินหลักอย่างอะลาสกาแอร์ไลน์ ให้บริการที่ท่าอากาศยานนานาชาติซีแอตเทิล–ทาโคมาซึ่งเป็นท่าอากาศยานหลักของเมือง การสตรีมของระบบซอฟต์แวร์ใหม่ นาโนเทคโนโลยี และบริษัทอินเทอร์เน็ต มีส่วนช่วยให้เกิดการฟื้นตัวทางเศรษฐกิจ ซึ่งทำให้ประชากรของเมืองเพิ่มขึ้นเกือบ 50,000 คนในช่วงระหว่าง ค.ศ. 1990 ถึง 2000

ซีแอตเทิลมีประวัติศาสตร์ทางดนตรีที่โดดเด่น โดยในช่วง ค.ศ. 1918 ถึง 1951 มีวงแจ๊สที่เล่นดนตรีกลางคืนบนถนนแจ็กสัน ตั้งแต่เขตไชนาทาวน์/นานาชาติไปจนถึงเขตเซ็นทรัล การเล่นดนตรีแจ๊สทำให้หลายคนมีเส้นทางอาชีพที่ดีขึ้น ไม่ว่าจะเป็น เรย์ ชาลส์, ควินซี โจนส์ และเออร์เนสไตน์ แอนเดอร์สัน ซีแอตเทิลยังเป็นบ้านเกิดของนักดนตรีร็อก จิมิ เฮนดริกซ์ และเป็นถิ่นกำเนิดของวงเนอร์วานา, เพิร์ลแจม, ซาวด์การ์เดน, อลิซอินเชนส์, ฟูไฟเตอส์ และดนตรีแนวกรันจ์

 ภูมิอากาศ 
ซีแอตเทิลมีลักษณะภูมิอากาศแบบเมดิเตอร์เรเนียน โดยฤดูร้อนอากาศอบอุ่นและแห้ง อุณหภูมิสูงสุดเฉลี่ย 22-25 องศาเซลเซียส ต่ำสุดเฉลี่ย 12-14 องศาเซลเซียส ส่วนฤดูหนาวอากาศเย็นและมีฝนตกชุก อาจมีหิมะตกได้ในบางครั้ง อุณหภูมิสูงสุดเฉลี่ย 8-10 องศาเซลเซียส ต่ำสุดเฉลี่ย 2-3 องศาเซลเซียส

ปริมาณหยาดน้ำฟ้ารวมทั้งปีอยู่ที่ 1,000 มิลลิเมตร โดยมีฝนตกเฉลี่ย 156 วันต่อปี และมีแสงแดดรวมทั้งปีอยู่ที่ 2,100 ชั่วโมง ซึ่งน้อยกว่าเมืองใหญ่อื่น ๆ ในสหรัฐ เนื่องจากช่วงเดือนพฤศจิกายนถึงกุมภาพันธ์มักมีเมฆปกคลุมมาก

 เมืองพี่น้อง 
ซีแอตเทิลมีเมืองพี่น้องดังต่อไปนี้:

 เบียร์เชบา, ประเทศอิสราเอล
 เบอร์เกน, ประเทศนอร์เวย์
 เซบูซิตี, ประเทศฟิลิปปินส์
 ฉงชิ่ง, ประเทศจีน
 ไครสต์เชิร์ช, ประเทศนิวซีแลนด์
 แทจ็อน, ประเทศเกาหลีใต้
 กัลเวย์, ประเทศไอร์แลนด์
 กดีเนีย, ประเทศโปแลนด์
 ไฮฟอง, ประเทศเวียดนาม
 เกาซุง, ประเทศไต้หวัน
 โกเบ, ประเทศญี่ปุ่น
 ลิมเบ, ประเทศแคเมอรูน
 มอมบาซา, ประเทศเคนยา
 น็องต์, ประเทศฝรั่งเศส
 เปช, ประเทศฮังการี
 เปรูจา, ประเทศอิตาลี
 เรคยาวิก, ประเทศไอซ์แลนด์
 สีหนุวิลล์, ประเทศกัมพูชา
 สุราบายา, ประเทศอินโดนีเซีย
 ทาชเคนต์, ประเทศอุซเบกิสถาน

 อ้างอิง 

 แหล่งข้อมูลอื่น 


 Historylink.org, history of Seattle and Washington
 Seattle Photographs from the University of Washington Digital Collections
 Seattle Historic Photograph Collection from the Seattle Public Library 
 Seattle Civil Rights and Labor History Project
 Seattle, a National Park Service Discover Our Shared Heritage Travel Itinerary

หมวดหมู่:เมืองในรัฐวอชิงตัน